།བདེ་མཆོག་ལཱུ་ཧི་པའི་འབྲུ་འབུམ་བཞུགས། །

༄༅། །བདེ་མཆོག་མགོན་དང་བླ་མ་མཆོག །དེ་ལ་གུས་པས་ཕྱག་འཚལ་ཏེ། །མངོན་པར་རྟོགས་པའི་ཚིག་གི་དོན། །དཀའ་བའི་གནས་རྣམས་བྲི་བར་བྱ། །ཐེག་པ་ཆེན་པོ་ལ་གཉིས་ཏེ། ཕ་རོལ་ཏུ་ཕྱིན་པའི་སྡེ་སྣོད་དང་། རིག་པ་འཛིན་པའི་སྡེ་སྣོད་དོ། །དེ་ལ་སློབ་དཔོན་ལཱ་བ་པའི་དགོངས་པས་རྒྱུད་སྡེ་དྲུག་ཏུ་བཞེད་དེ། དེ་ཡང་བྱ་བ་དང་། སྤྱོད་པ་དང་། རྣལ་འབྱོར་དང་། རྣལ་འབྱོར་བླ་ན་མེད་པ་དང་། རྣལ་འབྱོར་མ་བླ་ན་མེད་པ་དང་། མའི་ཡང་མ་བླ་ན་མེད་པའི་རྒྱུད་དོ༑
༑དེ་ལ་བྱ་བའི་རྒྱུད་ནི་ལེགས་པར་གྲུབ་པ་ལ་སོགས་པ་སྟེ། བྱ་བའི་རྒྱུད་བསམ་གཏན་ཕྱི་མའི་འགྲེལ་པ་སློབ་དཔོན་སངས་རྒྱས་གསང་བས་མཛད་པ་ལས༑ འདི་ནི་ཕྱིའི་བྱ་བ་གཙོ་བོར་སྟོན་པ་ཡིན་ནོ། །ཞེས་བཤད་དོ། །སྤྱོད་པའི་རྒྱུད་ནི། རྣམ་པར་སྣང་མཛད་བྱང་ཆུབ་པའི་རྒྱུད་ལ་སོགས་པ་སྟེ། སློབ་དཔོན་སངས་རྒྱས་གསང་བས་བྱ་བའི་རྒྱུད་ཀྱི་བསྡུས་དོན་མཛད་པ་ལས། འདི་ནི་ཕྱི་དང་ནང་གཉིས་ཀ་ལས་ཐུན་མོང་དུ་གྱུར་པ་ཡིན་ནོ། །ཞེས་བཤད་དོ། །རྣལ་འབྱོར་གྱི་རྒྱུད་ནི། དེ་ཁོ་ན་ཉིད་བསྡུས་པ་ལ་སོགས་པ་སྟེ། དེ་ཡང་དེ་ཁོ་ན་ཉིད་སྣང་བར་བྱེད་པའི་འགྲེལ་པ་ལས། རྒྱུད་འདི་ནི་བསྒོམ་པ་གཙོ་བོར་གྱུར་པ་ཡིན་པས། འདིར་བསྒོམ་པ་ཉིད་ལ་འབད་བར་བྱའི། གྲངས་ཀྱི་བཟླས་པ་ནི་མ་ཡིན་ནོ། ། ཞེས་བཤད་དོ། །རྣལ་འབྱོར་བླ་ན་མེད་པའི་རྒྱུད་ནི། དཔལ་གསང་བ་འདུས་པ་ལ་སོགས་པ་སྟེ། དེ་ཡང་རྒྱུད་སྡེ་འོག་མ་རྣམས་ནས་མི་སྟོན་པའི་རྩ་དང་། རླུང་དང་༑ ཐིག་ལེ་ལ་སོགས་པ་སྟོན་པས་སོ། །རྣལ་འབྱོར་མ་བླ་ན་མེད་པའི་རྒྱུད་ནི། སྙིང་པོ་ཀྱེའི་རྡོ་རྗེ་ལ་སོགས་པ་སྟེ། བརྗོད་བྱ་ཐབས་དང་ཤེས་རབ་གཉིས་སུ་མེད་པ་སྟོན་པའོ། །མའི་ཡང་མ་བླ་ན་མེད་པའི་རྒྱུད་ནི། དཔལ་འཁོར་ལོ་སྡོམ་པ་སྟེ། དེ་ཡང་རྩ་བའི་རྒྱུད་རྒྱས་པ་སྦས་ནས། མིའི་ཡུལ་ན་མི་སྤྱོད་པས། མའི་ཡང་མ་བླ་ན་མེད་པའི་རྒྱུད་དུ་བཞག་གོ།དེ་ལ་ཡང་རྒྱུད་ལུགས་གཉིས་ཏེ། བླ་མ་ཕམ་ཐིང་བ་ནི། རྒྱུད་རྒྱས་པ་འབུམ་ཕྲག་གསུམ་པ་བྷ་ག་ཝཱན་རྡོ་རྗེ་འཆང་ཆེན་པོས་གསུངས་པ་དེ་འཁོར་རྣམས་ཀྱིས་ཐེག་པ་ཆེན་པོའི་ཆོས་ཀྱི་ལོངས་སྤྱོད་ཉམས་སུ་མྱོང་བ་ཙམ་མཛད་ནས། དེ་རྣམས་ཀྱི་གཞུང་དུ་སྡུད་མ་ནུས་ཤིང་། མ་འོངས་པ་སྙིགས་མ་ལྔ་ལྡན་གྱི་དུས་ཀྱི་གང་ཟག་རྣམས་ཀྱི་མཁོ་བའི་ཡན་ལག་ཏུ་མ་གྱུར་པས༑ སྒྲ་ནམ་མཁའ་ལ་དེངས་ཏེ་སོང་བས་ནམ་མཁའ་ལ་རྒྱས་བཏབ་ཅེས་བྱའོ།། པཎྜི་ཏ་ཐ་ཆུ་བའི་བླ་མ་རྒྱ་གར་དཱ་རི་ཀ་པ་དང་། བླ་མ་བལ་པོ་ཐུགས་རྗེ་ཆེན་པོ་ལ་སོགས་པ་ལ་ལ་ན་རེ། རྒྱུད་རྒྱས་པ་བསྡུས་པས་གཞུང་འབུམ་ཕྲག་གསུམ་དུ་བྱུང་སྟེ། དེ་ཡང་བཻ་ཌཱུརྱ་ལ་གསེར་ཞུན་མས་བྲིས་ཏེ། མ་འོངས་པ་སྙིགས་མ་ལྔ་ལྡན་གྱི་དུས་ཀྱི་སེམས་ཅན་རྣམས་ལ་མི་མཁོ་བས། ནུབ་ཕྱོགས་ཨོ་ཌི་བི་ཤར་རྒྱས་བཏབ་སྟེ་བཞག་གོ །ཞེས་གསུངས་སོ། །དེ་ནས་ཡང་དཔའ་བོ་དང་རྣལ་འབྱོར་མ་གྲངས་མེད་པ་འདུས་ཏེ། རྒྱུད་རྒྱས་པ་དེ་མ་འོངས་པའི་སྙིགས་མ་ལྔ་ལྡན་གྱི་སེམས་ཅན་རྣམས་ཀྱི་མཁོ་བའི་ཡན་ལག་ཏུ་མ་གྱུར་པས། རྒྱུད་བསྡུས་པ་བཤད་པར་ཞུས་པས། དཔལ་བདེ་མཆོག་ཉུང་ངུ་རྩ་བའི་རྒྱུད་ལེའུ་ལྔ་བཅུ་རྩ་གཅིག་པ་གསུངས་སོ། །དེ་གཞུང་ཉུང་ཡང་དོན་ཤིན་ཏུ་ཟབ་ཅིང་རྟོགས་པར་དཀའ་བར་གྱུར་པས། ཡང་དཔའ་བོ་དང་རྣལ་འབྱོར་མ་རྣམས་ཀྱིས་རྩ་བའི་རྒྱུད་ཀྱི་དོན་གསལ་བར་བྱ་བའི་ཕྱིར། བཤད་པའི་རྒྱུད་བཤད་པར་ཞུས་པ་དང་། བཤད་པའི་རྒྱུད་རྣམས་ཀྱི་དང་པོར་ངེས་བརྗོད་བླ་མའི་རྒྱུད་གསུངས་ཏེ། དེ་ཡང་རྩ་བའི་རྒྱུད་དུ་ཧེ་རུ་ཀ་ཕྱག་གཉིས་པ་ནས། འབུམ་པའི་བར་དུ་བསྒོམ་པར་གསུངས་པ་དེ་མི་གསལ་བ་གསལ་བར་བྱ་བའི་ཕྱིར་མངོན་པར་བརྗོད་པའི་རྒྱུད་བླ་མ་གསུངས། བདེ་མཆོག་ཉུང་ངུའི་ལེའུ་དང་པོར་དཀྱིལ་འཁོར་བྲི་བའི་གནས་གསུངས༑ ལེའུ་གཉིས་པ་དང་གསུམ་པ་ལ་སོགས་པར་དཀྱིལ་འཁོར་བྲི་བ་ལ་སོགས་པ་གསུངས་ཀྱང་། སློབ་དཔོན་གྱི་ལས་ཀྱི་ཆོ་ག་གསལ་བར་མ་གསུངས་པས༑ དེ་གསལ་བར་བྱ་བའི་ཕྱིར། ཧེ་རུ་ཀ་མངོན་པར་འབྱུང་བའི་རྒྱུད་གསུངས་སོ༑
༑ཡང་བདེ་མཆོག་ཉུང་ངུ་ལས། ལས་ཆེན་བཅུ་གཉིས་འདི་དག་ནི། །ཞེས་པ་ལ་སོགས་པ་ལས་བཅུ་གཉིས་ཀྱི་མིང་ཙམ་གསུངས་པ་ལས། སུམྦྷ་ནི་ལ་བརྟེན་པའི་ལས་བཅུ་གཉིས་གསལ་བར་མ་གསུངས་པ། གསལ་བར་བྱ་བའི་ཕྱིར། རྡོ་རྗེ་མཁའ་འགྲོ་གསུངས་སོ། །ཡང་བདེ་མཆོག་ཉུང་ངུ་ལས། ལས་དང་པོ་པའི་ཆོ་གའི་ཡན་ལག་ཏུ་གྱུར་པ་ལག་པའི་མཆོད་པ་དང་། གཏོར་མའི་ཆོ་ག་ལ་སོགས་པ་ཟུར་ཙམ་གསུངས་ཀྱང་གསལ་བར་མ་གསུངས་པས། དེ་གསལ་བར་བྱ་བའི་ཕྱིར༑ རྣལ་འབྱོར་མ་ཀུན་ཏུ་སྤྱོད་པའི་རྒྱུད་གསུངས་སོ། །ཡང་བདེ་མཆོག་ཉུང་ངུ་ལས༑ ལེའུ་དང་པོར། མཆོད་བཞི་དཔའ་བོ་ཆེན་པོ་ནི། །ཞེས་པ་དང་། ལེའུ་སུམ་ཅུ་རྩ་བཞི་པ་ལ་སོགས་པར། རྫོགས་པའི་རིམ་པ་གསུངས་ཀྱང་། གསལ་བར་མ་གསུངས་པས། དེ་གསལ་བར་བྱ་བའི་ཕྱིར། ཀུན་ཏུ་ཁ་སྦྱོར་གྱི་རྒྱུད་གསུངས་ཏེ། དེ་ལྟར་བཤད་པའི་རྒྱུད་ལྔར། བླ་མ་ཕམ་ཐིང་པ་ལ་སོགས་པ་སློབ་དཔོན་རྒྱ་གར་ཟླ་བའི་རྗེས་སུ་འབྲངས་ཏེ་བཞེད་དོ། །བླ་མ་ནཱ་རོ་ཏ་པའི་སློབ་མ་རྒྱ་གར་དཱ་རི་ཀ་པ་ནི་ལྔ་པོ་དེའི་སྟེང་དུ་རྣལ་འབྱོར་མ་བཞི་ཁ་སྦྱོར་གྱི་རྒྱུད་ཅེས་བྱ་བས། སཾ་པུ་ཊ་ལས་ཀྱང་། རྫོགས་པའི་རིམ་པ་རྒྱས་པར་སྟོན་པ་དང་། མཁའ་འགྲོ་རྒྱ་མཚོའི་རྒྱུད་ཅེས་བྱ་བ། ལས་ཆེན་བཅུ་གཉིས་ལ་འཁོར་ལོ་བཅུ་གཉིས་སུ་བྱས་ཏེ། རྡོ་རྗེ་མཁའ་འགྲོ་མའི་ལས་ཚོགས་རྒྱས་པར་སྟོན་པའི་རྒྱུད་གཅིག་ཡོད་དེ། བཤད་པའི་རྒྱུད་བདུན་ཡིན་པར་བཞེད་དོ། །དེ་ལ་མངོན་པར་རྟོགས་པ་འདི་ནི་ཀུན་ཏུ་སྤྱོད་པའི་རྒྱུད་ལ་བརྟེན་པའི་སྒྲུབ་ཐབས་ཡིན་ནོ། །ཀུན་ཏུ་སྤྱོད་པའི་རྒྱུད་ལ་ཡང་རྟོག་པ་དྲུག་ཅུ་རྩ་བཞི་བཞུགས་པ་ལས། ཉི་ཤུ་པ་རིག་འཛིན་གྲུབ་པའི་རྟོག་པ་སོང་ནས༑ ཉི་ཤུ་རྩ་གཅིག་པ་འཁོར་ལོ་གསུམ་བཀོད་པའི་རྟོག་པ་ལ་བརྟེན་ནས། སློབ་དཔོན་ལཱུ་ཧི་པས་མངོན་པར་རྟོགས་པ་འདི་མཛད་དོ། །འཁོར་ལོ་གསུམ་བཀོད་པའི་རྟོག་པ་འདི་ནི། སློབ་དཔོན་ཤྲཱི་དཱ་རི་ཀ་པས། སློབ་དཔོན་ལཱུ་ཧི་པས་མཛད་པའི་སྒྲུབ་ཐབས་འདི་ལུང་བསྟན་པར་བྱ་བའི་ཕྱིར། རྟོག་པ་དྲུག་ཅུ་རྩ་བཞིའི་ནང་ནས་ལོགས་སུ་སྟོན་པ་ཡིན་ཏེ། དེ་ཡང་རང་གི་བླ་མ་ལ། གང་གི་དྲིན་གྱིས་བདེ་ཆེན་ཉིད། །ཅེས་པ་ལ་སོགས་པས་ཕྱག་འཚལ་ནས། གནང་བ་མནོས་ཏེ་སྟོན་པ་ཡིན་གསུང་ངོ། །དེ་ལ་སློབ་དཔོན་ལཱུ་ཧི་པའི་ལོ་རྒྱུས་ནི་འདི་སྐད་གསུང་ངོ་༑
༑དང་པོ་དྲུག་པ་སངས་རྒྱས་རྡོ་རྗེ་འཆང་ཆེན་པོས་སྡུད་པ་པོ་ཕྱག་ན་རྡོ་རྗེ་ལ་དབང་བསྐུར་བ་དང་རྗེས་སུ་གནང་བ་བྱིན། དེས་སློབ་དཔོན་ཆེན་པོ་ས་ར་ཧ་ཆེན་པོ་ལ་དབང་བསྐུར་ནས་གསང་བ་འདུས་པ་དང་འཁོར་ལོ་སྡོམ་པ་ལ་སོགས་པ་བཤད་དོ། །སློབ་དཔོན་དེ་ད་ལྟ་ཡང་ལྷོ་ཕྱོགས་དཔལ་གྱི་རི་ལ་འཇིག་རྟེན་དུ་ཉི་མ་དང་ཟླ་བ་གནས་ཀྱི་བར་དུ་བཞུགས་ནས་འཇའ་ཚོན་ལྟ་བུ་དྭངས་ཤིང་ཐོགས་པ་མེད་པའི་ལུས་ཀྱིས་ལོངས་སྤྱོད་རྫོགས་པའི་སྐུར་གཤེགས་པ་ཡིན་གསུང་ངོ། ། དེས་སློབ་དཔོན་ཀླུ་སྒྲུབ་ལ་འཁོར་ལོ་སྡོམ་པའི་དཀྱིལ་འཁོར་དུ་དབང་བསྐུར་ནས༑ གསང་བ་འདུས་པ་དང་། བདེ་མཆོག་འཁོར་ལོ་ལ་སོགས་པ་བཤད། སློབ་དཔོན་ཀླུ་སྒྲུབ་ཀྱིས་འཛམ་བུའི་གླིང་དུ་ལོ་དྲུག་བརྒྱ་བཞུགས་ཏེ། མཆོད་རྟེན་བྱེ་བ་ཕྲག་གཅིག་གསེར་འགྱུར་གྱི་རྩི་ལ་སོགས་པ་བྱས་ཏེ། སེམས་ཅན་རྣམས་ལ་ཕན་པ་དཔག་ཏུ་མེད་པ་མཛད་དོ། །དེས་སློབ་དཔོན་ས་ར་ཧ་པ་ཆུང་ངུ་ལ་དབང་བསྐུར་ཞིང་རྗེས་སུ་གནང་བ་བྱིན་ནས། སློབ་དཔོན་དེས་ཛཱ་ཏ་སུ་ཁེ་བྱ་བ་གཅིག་བདེ་བར་མཛད་དོ། །གྲོང་དང་གྲོང་མ་ཡིན་པ་དང་། ནགས་ཁྲོད་ནས་ནགས་ཁྲོད་དུ་རྒྱུ་ཞིང་གླུ་ལེན་པ་ནི། གང་ལ་ཞེན་པ་ཡོད་ན་དེ་ཡང་ཐོང་། །རྟོགས་པར་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་ཞིག་སུས་ཀྱང་ཤེས་མི་འགྱུར། །བླ་མས་བསྟན་པ་བརྗོད་མིན་ཞིང་། །སློབ་མས་གོ་བ་མ་ཡིན་ཏེ། །ལྷན་ཅིག་སྐྱེས་པ་བདུད་རྩིའི་རོ། །གང་གིས་ཇི་ལྟར་བསྟན་པར་བྱ། །གཞོན་ནུ་མ་ཡི་བདེ་བ་སྙིང་ལ་ཞེན་པ་ལྟར། །དབང་ཕྱུག་དང་པོ་དམ་པ་དེ་ནི་སུ་ལ་བསྟན་ནུས་སམ། །མདའ་བསྣུན་འོ་དོད་དྲག་ཏུ་འབོད་བྱེད་ཀྱང་། །བྱོལ་སོང་འཇིག་རྟེན་མི་གོ་ཇི་ལྟར་བྱ། ། ཞེས་གླུ་ལེན་ཞིང་གྲོང་དང་གྲོང་མ་ཡིན་པར་རྒྱུ་བའི་ཚེ། སློབ་དཔོན་ལཱུ་ཧི་པ་འདི་དེའི་རྒྱ་གར་ཤར་ཕྱོགས་བྷཾ་ག་ལའི་རྒྱལ་པོ་ཆེན་པོ་ཤྲཱི་ངྷརྨ་པཱ་ལ་ཞེས་བྱ་བ་ཡོད་པ་དེའི་ཀ་ཡ་ཏ་པ་ཞེས་བྱ་བ་རྟག་ཏུ་རྒྱལ་པོ་དེའི་མདུན་ན་གནས་ཏེ། རྒྱལ་པོ་དེ་ལ་རྒྱལ་པོ་གཞན་དང་བློན་པོ་ལ་སོགས་པས་བསྐུར་ནས་བྱུང་བའི་ཡི་གེ་ཀློག་པ་དང་༑ རྒྱལ་པོ་དེས་ཡུལ་གཞན་གྱི་རྒྱལ་པོ་ལ་སོགས་པ་ལ་བསྐུར་བའི་ཡི་གེ་འབྲིི་བའི་ཡི་གེ་པ་ཡིན་ལ་། དེ་དང་སློབ་དཔོན་འཕྲད་པའི་ཚེ། སློབ་དཔོན་གྱི་མངོན་པར་ཤེས་པས་ཡི་གེ་པ་དེ་འཁོར་ལོ་བདེ་མཆོག་གི་དངོས་གྲུབ་ཐོབ་པའི་སྐལ་བ་དང་ལྡན་པར་གཟིགས་ནས། ངས་ཁྱོད་ལ་ཡང་དག་པའི་གདམས་ངག་སྦྱིན་གྱི། ཁྱོད་སྒྲུབ་པ་སྙིང་པོར་བྱེད་ནུས་སམ། ཞེས་གསུངས་ནས། ཀ་ཡ་ཏ་པ་ན་རེ། སྒྲུབ་པ་སྙིང་པོར་བྱེད་ནུས་པ་ལ། ང་ལ་འབྱོར་པ་མེད་ཟེར། སློབ་དཔོན་གྱི་ཞལ་ནས༑ ཁྱོད་ཀྱིས་ཚོགས་ཀྱི་འཁོར་ལོ་གཅིག་གི་ཡོ་བྱད་ཁྱེར་ལ་ཤོག ངས་ཁྱོད་ལ་གདམས་ངག་སྦྱིན་གྱི་གསུངས། དེ་ནས་ཀ་ཡ་ཏ་པས་ཚོགས་ཀྱི་འཁོར་ལོའི་ཡོ་བྱད་བཙལ་ནས། སློབ་དཔོན་གྱི་སྤྱན་སྔར་ཕྱིན་པས། དེར་སློབ་དཔོན་གྱིས་ཏིང་ངེ་འཛིན་གྱི་དཀྱིལ་འཁོར་སྤྲུལ་པ་དང་། ཀ་ཡ་ཏ་པས་ལྷ་དྲུག་ཅུ་རྩ་གཉིས་ལག་མཐིལ་གྱི་རི་མོ་ལྟར་མཐོང་ངོ་། །དེ་ནས་དེར་བཅུག་ནས་དབང་རྫོགས་པར་བསྐུར་ནས་ཡང་དག་པའི་གདམས་ངག་བསྟན་ནས་སློབ་དཔོན་གར་སོང་ཆ་མེད་པར་སོང་ངོ་། །དེ་ནས་ཀ་ཡ་ཏ་པ་སྒྲུབ་པ་སྙིང་པོར་བྱ་བར་འདོད་པ་ལ་དེ་ལ་འཚོ་བ་དགོས་པས་རྒྱལ་པོའི་ཡི་གེ་པ་བྱས་ན་སྒྲུབ་པ་སྙིང་པོ་བྱེད་པ་འཆོར་ལ། ཡི་གེ་པའི་བྱ་བ་བཏང་ན་འཚོ་བ་མེད་པས་ཁམ་གྱི་ཟས་ལ་བརྟེན་དགོས་པས་ན་གང་གིས་འཚོ་བར་འགྱུར་སྙམ་སྟེ། མནོ་བསམ་བཏང་བས། ཤིང་ཐོག་ལ་སོགས་པ་འཚོ་བ་དག་པ་ཡིན་པ་ལ། དེ་དབྱར་དང་སྟོན་འོང་ཡང་དགུན་སྨད་དང་དཔྱིད་མི་འོང་བར་འདུག རྩྭའི་རྩ་བ་ལ་སོགས་པ་ཟོས་ཤིང་བསྒྲུབས་ན་འཚོ་བ་དག་པ་ལ། དེ་ཡུལ་ལ་ལ་ན་ཡོད་ཀྱང་། ལ་ལ་ན་མེད་པས། དེས་ཀྱང་མི་འཚོ་བར་འདུགཡང་བསོད་སྙོམས་བྱས་ན་ཡང་བྱིན་པ་ལ་རྗེས་སུ་ཆགས་པ་སྐྱེ་ལ། མི་སྟེར་བ་ལ་ཞེ་སྡང་སྐྱེ་བས་དེ་ཡང་འཚོ་བ་མ་དག་པར་མཐོང་ནས། ད་ཇི་ལྟར་བྱ་སྙམ་དུ་བསམ་ཞིང་བྷཾ་ག་ལ་དང་ཉེ་བར་ཆུ་བོ་གངྒཱ་ཡོད་པའི་ཆུ་འགྲམ་ན་ཉ་པའི་གྲོང་ཁྱེར་ཆེན་པོ་ཡོད་པར་བྱོན་པ་དང་། དེ་ན་ཉའི་ལྟི་ལྟོ་མང་པོ་སྤུངས་པ་བྱ་དང་ཁྱི་མི་འདོད་པ་རྟག་ཏུ་འོང་བ་མཐོང་ནས། འདི་ལ་རིན་ནི་མི་དགོས། ཉ་པ་ལ་ནི་མི་གནོད༑ ཁོང་རང་གི་འཚོ་བ་ཡང་ཡིན་པས་ང་ལ་དེ་ལས་བཟློག་པའི་ནུས་པ་ནི་མེད་པས་ན། འདིས་འཚོ་བ་བྱས་ཏེ་སྒྲུབ་པ་སྙིང་པོར་བྱ་དགོས་སྙམ་ནས། ཉའི་ལྟི་ལྟོ་ཟོས་ཤིང་བསྒོམས་པས་ཞུར་མ་འདོད་པ་ལ། སློབ་དཔོན་ལཱུ་ཧི་པའི་བསམ་པས་ངས་བླ་མའི་མན་ངག་གི་མཚན་མ་དང་། རྟོག་པ་ཐམས་ཅད་འཇོམས་པར་འདོད་པ་ཡིན་ན། འདི་འདྲ་བ་ཅི་སྟེ་མི་འཇུ་སྙམ་ནས་ཐ་མལ་པ་དང་། འོད་ཀྱི་གཏུམ་མོ་ཁ་སྦྱར་ནས། ལྟེ་བར་ཀྵ་དམར་ནག་བསྒོམས་པས་ཇི་ཙམ་ཟོས་པ་ཐམས་ཅད་ཞུ་སྟེ། དེས་འཚོ་བ་བྱས་ནས་བསྒྲུབས་པས་ལོ་དགུའམ། བཅུ་གཉིས་ན་དྲོད་དམ་མངོན་ཤེས་སྐྱེས་ཏེ། གྲུབ་པ་ཐོབ་པ་དང་ཉའི་ལྟི་ལྟོས་ཟོས་པས་མཚན་ཡང་ལཱུ་ཧི་པ་བྱ་བར་གྲགས་སོ། །དེའི་ཚེ་བྷཾ་ག་ལའི་ཡུལ་པ་རྣམས་ལ་སྔར་གྱི་རྒྱལ་པོའི་ཀ་ཡ་ཏ་པ་དེ། ད་ལྟ་གྲུབ་པ་ཐོབ་ནས་འདུག་གོ་བྱ་བར་གྲགས་པས་དེ་རྒྱལ་པོས་གསན་ནས། དཔལ་ལྡན་ཆོས་སྐྱོང་ན་རེ། དེ་སྤྱན་དྲངས་ལ་མཆོད་གནས་བྱ་གསུངས་ནས། རྒྱལ་པོས་ཕོ་ཉ་བཀྱེ་ནས་བྷཾ་ག་ལ་དང་བྷ་ལེནྡྲ་དང་། ཀཱ་མ་རཱུ་པར་བཙལ་ནས་སློབ་དཔོན་རྙེད་དེ། དེ་ནས་སློབ་དཔོན་གྱིས་རྒྱལ་པོ་ཤྲཱི་ངྷརྨ་པཱ་ལ་གདུལ་བའི་སྐབས་ལ་བབ་བམ་མ་བབ་སྙམ་དུ་མངོན་ཤེས་ཀྱིས་གཟིགས་པས། འདུལ་བའི་དུས་ལ་བབ་ཅིང་། དུས་དེའི་ཚེ་རྒྱལ་པོ་ཆེན་པོ་དེ་ལ་ཡུལ་གཞན་གྱི་རྒྱལ་ཕྲན་ཞིག་ཕྱག་ལ་འཇལ་དུ་འོངས་པར་འདུག་པ་མཁྱེན་ནས། དེ་ནས་རྒྱལ་ཕྲན་བྷཾ་ག་ལའི་རྒྱལ་པོའི་སྤྱན་སྔར་ཕྱིན་པའི་ཚེ། དེ་ལ་བྲམ་ཟེ་མདུན་ན་འདོན་ཞིག་ཡོད་པ་དེ་སྔོན་དུ་སོང་ནས། ས་ཕྱོགས་གཙང་མི་གཙང་དང་། བཀྲ་ཤིས་པར་འདུག་མི་འདུག་ལྟ། མི་རྣམས་ལ་ཤིས་པ་བརྗོད་པར་བྱེད་པ་དེས་འགྲོ་བ་རྣམས་ལ་འདིར་རྒྱལ་པོ་བྱོན་ནོ་བྱས་པས། གྲོང་པ་རྣམས་ཀྱིས་སྲང་ཐམས་ཅད་ཕྱག་དར་བྱས། སྲང་ཐམས་ཅད་དུ་སྤོས་དྲི་ཞིམ་པ་སྣ་ཚོགས་བསྲེགས༑ རིན་པོ་ཆེའི་ཁྲི་བཤམས། སོ་སོར་གདུགས་དང་དར་སྣ་ཚོགས་ཀྱི་ལྡ་ལྡིས་བརྒྱན་ནས་བཞག་པ་དང་། སློབ་དཔོན་ལཱུ་ཧི་པ་སྐུ་ལུས་ཉི་མ་དང་ལྷགས་པས་གདུངས་པ་ཤིན་ཏུ་སྔོ་བ། དབུ་སྐྲ་སེར་པོར་སོང་སྟེ་སྐུ་ལས་ཉའི་དྲི་མ་མནམ་པ༑ མདོམས་དཀྲིས་ཀྱི་ཀ་ཆོད་ཀའི་རས་ཀྱི་སྣ་གཅིག་ལ་ཉ་རློན་པ་འགའ་བཏགས་ནས། ཤིན་ཏུ་བཙོག་པའི་ཆ་ལུགས་སུ་བྱས་ཏེ། རྒྱལ་པོའི་ཁྲིའི་རྩར་བསྡད་དོ། །དེ་ནས་རྒྱལ་པོ་ཤྲཱི་ངྷརྨ་པཱ་ལ་ཕྱིར་ཕྱག་མཇལ་ལ་བྱོན་པའི་ཚེ། བྲམ་ཟེ་མདུན་ན་འདོན་ཞིག་ཀུ་ཤའི་ཆུན་པོ་དང་། བུམ་པ་གཅིག་ཁྱེར་ནས་ཤིས་པ་བརྗོད་ཅིང་བཏང་བ་ལས། དེས་རྒྱལ་པོའི་ཁྲིའི་རྩར་ཕྱིན་ཙ་ན་མི་མདོག་སྔོ་བ་ཉི་ལྷགས་ཀྱིས་ཁྱེར་བ་ཞིག་ཉའི་རྒྱུ་མ་ཟ་བ། ལུས་ལ་ཉའི་དྲི་ཤིན་ཏུ་མི་ཞིམ་པ་མནམ་པ་ཞིག་འདུག་པ་མཐོང་བས་མདུན་དུ་འདོན་དེ་ནང་དུ་ལོག་ནས་བྱུང་བས་ཁོ་ན་རེ། རྒྱལ་པོ་སྲང་དུ་གཤེགས་སུ་མི་འདོད་པར་གདའ། ཁྲིའི་རྩ་ན་མི་འདི་འདྲ་བ་བཙོག་པ་ཞིག་འདུག་གོ །ཞེས་ལོ་རྒྱུས་ཞིབ་ཏུ་བསྙད་དོ། །རྒྱལ་པོས་དེ་ཕྱིར་ཐོན་གསུངས་ནས། བྲམ་ཟེས་བཏོན་པས་མ་ཐོན་བྲམ་ཟེའི་གཡོག་མི་མང་པོས་འཇུས་ཏེ་བཏོན་པས་ཀྱང་ཤིང་སྡོང་ལ་རེག་པ་ལྟར་བསྒུལ་བར་མ་ནུས་སོ། ། སླར་ཡང་སློབ་དཔོན་གྱིས་མདུན་ན་འདོན་ལ་གླུ་བླངས་པ། འཇིག་རྟེན་གསུམ་ནི་ཇི་ཙམ་ཡིན། །ཞི་བ་མ་ལུས་པ་འདི་ཇི་ཙམ་ཡིན། །དེ་ཆ་ཉིད་ཀྱི་ཆ་གཅིག་མི་དག་གཞན་གྱི་དེའི་གཡོག་ཡིན་ན། །བློ་བཟང་དེ་ཡང་དམ་པ་གཞན་གྱི་སྤྱོད་ལ་བཞད་གད་དུ་བྱེད་པ། །ཨེ་མའོ་འཁོར་བ་ངོ་མཚར་ཆེ།